நாத்திமார்களையும் வரிசை வண்மை தவறாமல் அவர்கள் இந்தப் பாக்கியவதிபோலப் பெண்கள் எங்கும் காணக்கிடையார்கள், என்று சொல்லும்படி நன்றாய் உபசரிக்கவேண்டும். அடிக்கடி அண்டைவீடு அயலவீட்டிற்குப் போகலாகாது. எவ்விடத்திற்காவது யாதொரு நிமித்தத்தால் அவசியம் போகவேண்டியிருந்தால், சிறிய பெண்குழந்தையாயினும் வழித்துணையாகக் கூட்டிக்கொண்டு போகவேண்டுமேயல்லது தனிவழி நடந்து தண்டுமாரியாய்த் திரியலாகாது. ★பெண்ணொருத்தி... பெண்ணொருத்தி பேசில் பெரும்பூமி தானதிரும் பெண்ணிருவர் பேசில்விழும் விண்மீன்கள் - பெண்மூவர் பேசில் அலைசுவறும் பேதையே பெண்பலர்தாம் பேசிலுல(கு) என்னாம் பின்! -என்றபடி, ஒரு பெண்பேசினால் பூமி அதிரும்; இரண்டு பெண்பேசினால் நட்சத்திரம் உதிரும்; மூன்றுபெண் பேசினால் கடல் சுவறும்; நான்குபெண் பேசினால் உலகம் யாதாகுமோ என்பதனால், யாருடனும் இடியிடித்தது போல உரக்கப் பேசாமல், குயில் கூவுதல் போல இனிய குரலாகக் கிளி கொஞ்சுவதுபோல மிருது பாஷியாய் வசனிக்க வேண்டும். 'பெண்டுகள் இருப்பிடம் பெரிய சண்டையாம்,' என்கிறார்களே! தாயைப் பார்த்துப் பெண்ணைக்கொள்' என்பதை நினையாமல். நான் வீணே பிண்டமும் துண்டமும் நேர்ந்து, பிடாரியைப் பெண்டு பிடித்துப் பேயனானேனே! இதுவும் என் தலை விதியா? என்று வியசனப்படாமல், பழம் நழுவிப் பாலிலே விழுந்தது' போலவும், சர்க்கரைப் பந்தலிலே தேன்மாரி பொழிந்தது போலவும், ஏதோ பாக்கியவசத்தால் எனது இல்வாழ்க்கைக்கு நல்லபெண் வந்து வாய்ந்தாள்! என்று மகிழ்நன் மகிழும்படி இங்கிதமறிந்து நடக்க வேண்டும்.